Malusi Gigaba. Foto: Argief
Die aanstelling van Malusi Gigaba as minister van binnelandse sake is waarskynlik pres. Cyril Ramaphosa se eerste groot fout in sy eerste 100 dae.
Gigaba se bontpratery oor die Guptas se burgerskap en sy uiteindelike erkenning dat hy die kat aan die stert beetgehad het, is net die jongste episode waarmee hy bevestig dat dit nie in sy broek sit om 'n minister te wees nie.
Kort voor Gigaba se herontplooiing uit die tesourie na binnelandse sake, een van sy vorige portefeuljes, het 'n hof bevind Gigaba het onder eed gelieg – iets waarvoor hy nog strafregtelik vervolg kan word.
Benewens ernstige vrae wat Gigaba voor die Zondo-kommissie van ondersoek na staatskaping sal moet beantwoord oor sy Gupta-bande, het hy in elkeen van sy vorige portefeuljes van die een flater na die volgende gestrompel – telkens sonder dat hy ooit verantwoordelikheid vir sy foute geneem het.
By binnelandse sake het hy eiehandig vir 'n ramp in die toerismebedryf gesorg.
In 2007 het Gigaba, terwyl hy adjunkminister van binnelandse sake was, 'n leierskapakademie uit sy kantoor behartig en blomme van derduisende rande vir sy vrou op belastingbetalers se onkoste gekoop.
Hy is toe bevorder tot minister van openbare ondernemings in die eerste Zuma-kabinet. Tot dusver ontwyk hy nog die parlementêre komitee oor staatsondernemings wat hom wil uitvra oor van sy besluite oor Eskom. Dit sal na verwagting insluit sy besluite om in April 2011 in te meng by Eskom se kontrak by die Koeberg-kernkragstasie deur Westinghouse as voorkeurbieër uit te skuif, en om in Junie 2011 die hele Eskom-direksie, behalwe twee mense, te vervang.
By binnelandse sake het hy eiehandig vir 'n ramp in die toerismebedryf gesorg deur koppig voort te beur met verspotte reisregulasies waarteen hy uit alle oorde gewaarsku is.
Ramaphosa se motivering vir sy aanstelling – of dit nou was om eenheid in die party te behou en of hy dalk gereken het Gigaba sal weldra self tot 'n val kom – is nie ter sake nie. Wat ter sake is, is dat ministeriële aanstellings die prerogatief van die president is, en as sodanig moet Ramaphosa se goeie oordeel geweeg word met die aanstelling van iemand soos Gigaba in 'n sleutelpos.